CELEX: 32019R0653
Language: bg
Date: 2019-04-24 00:00:00
Title: Регламент за изпълнение (ЕС) 2019/653 на Комисията от 24 април 2019 година за изменение на Регламент (ЕО) № 847/2006 по отношение на тарифните квоти на Съюза за определени приготвени храни или консерви от риби

25.4.2019   
               
               
                  BG
               
               
                  Официален вестник на Европейския съюз
               
               
                  L 110/34
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/653 НА КОМИСИЯТА
         от 24 април 2019 година
         за изменение на Регламент (ЕО) № 847/2006 по отношение на тарифните квоти на Съюза за определени приготвени храни или консерви от риби
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение 2006/324/ЕО на Съвета от 27 февруари 2006 г. относно сключване на Споразумение под формата на размяна на писма между Европейската общност и Кралство Тайланд съгласно член XXIV:6 и член XXVIII от Общото споразумение за митата и търговията (ГАТТ) 1994 г. относно измененията на тарифните отстъпки, предвидени в списъците на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, в хода на присъединяването им към Европейския съюз (1), и по-специално член 2 от него,
         като има предвид, че:
         
                     (1)
                  
                  
                     С Регламент (ЕО) № 847/2006 на Комисията (2), считано от 2 юни 2006 г. бяха въведени две годишни тарифни квоти за безмитен внос на определени приготвени храни или консерви от риби.
                  
               
                     (2)
                  
                  
                     Регламент (ЕС) 2019/216 на Европейския парламент и на Съвета (3) постановява, че след оттеглянето на Обединеното кралство от Съюза тарифните квоти, включени в списъка на Съюза на отстъпките и задълженията, приложен към Общото споразумение за митата и търговията от 1994 г., трябва да бъдат разпределени пропорционално между Съюза и Обединеното кралство въз основа на дела на ЕС-27 от използването на квотата, определен в приложението към посочения регламент.
                  
               
                     (3)
                  
                  
                     В резултат на това е необходимо да бъдат приети мерки с цел извършване на пропорционалното разпределяне на тарифните квоти, посочено в част В от приложението към Регламент (ЕС) 2019/216. По-специално количествата по тарифните квоти, посочени в Регламент (ЕО) № 847/2006, следва да бъдат заменени с произтичащите от пропорционалното разпределяне количества.
                  
               
                     (4)
                  
                  
                     Датата, на която ще започне да се прилага член 1, параграф 2 от Регламент (ЕС) 2019/216, вероятно ще попадне в квотен период, който е започнал да тече. Поради това е необходимо да се определят специални правила за извършване на пропорционалното разпределяне на неразпределените към тази дата количества по тарифните квоти, чийто квотен период започва преди и приключва след същата дата.
                  
               
                     (5)
                  
                  
                     За да се осигури правна сигурност и прозрачност за икономическите оператори, Комисията следва да публикува количествата, налични след пропорционалното разпределяне на тези тарифни квоти, в срок от 2 работни дни от началната дата на прилагане на член 1, параграф 2 от Регламент (ЕС) 2019/216.
                  
               
                     (6)
                  
                  
                     Член 1, параграф 2 от Регламент (ЕС) 2019/216 се прилага от деня, който е непосредствено след деня, на който Регламент (ЕО) № 32/2000 на Съвета (4) престане да се прилага по отношение на Обединеното кралство и в рамките на Обединеното кралство, Поради това е целесъобразно настоящият регламент да влезе в сила по спешност и да започне да се прилага от датата, от която се прилага член 1, параграф 2 от Регламент (ЕС) 2019/216.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕО) № 847/2006 се изменя, както следва:
            
                        1)
                     
                     
                        в член 1 параграф 2 се заменя със следното:
                        
                           „2.   За внос в Съюза на приготвени храни или консерви от сардини, паламуди, скумрия от видовете Scomber scombrus и Scomber japonicus и риби от вида Orcynopsis unicolor, различни от целите или тези на парчета, които попадат под код по КН 1604 20 50, се разкрива годишна тарифна квота от 754 тона, с освобождаване от мита.“;
                        
                     
                  
                        2)
                     
                     
                        в член 2 параграф 2 се заменя със следното:
                        
                                    „2.
                                 
                                 
                                    123 тона от тарифната квота от 754 тона по член 1, параграф 2 се прилагат в рамките на пореден номер 09.0706 за внос с произход от Тайланд, а останалата част от 631 тона се прилага в рамките на пореден номер 09.0707 за внос с произход от всички държави.“
                                 
                              
                  
         
            Член 2
            
               1.   Чрез дерогация от член 1, когато квотният период на дадена тарифна квота започва преди датата, от която се прилага член 1, параграф 2 от Регламент (ЕС) 2019/216, и приключва след тази дата, пропорционалното разпределяне на съответната тарифна квота се извършва, като се прилага процентът за ЕС-27 към база, състояща се от количествата по тази тарифна квота, налични след последното разпределяне.
            
            
               2.   В срок от 2 работни дни от началната дата на прилагане на член 1, параграф 2 от Регламент (ЕС) 2019/216 Комисията публикува посредством подходяща онлайн публикация наличните към тази дата количества.
            
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от датата, от която се прилага член 1, параграф 2 от Регламент (ЕС) 2019/216.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 април 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 120, 5.5.2006 г., стр. 17.
         
            (2)  Регламент (ЕО) № 847/2006 на Комисията от 8 юни 2006 г. за разкриване и установяване на разпоредби за администрирането на общностни тарифни квоти за определени заготовки или консерви от риби (ОВ L 156, 9.6.2006 г., стр. 8).
         
            (3)  Регламент (ЕС) 2019/216 на Европейския парламент и на Съвета от 30 януари 2019 г. за пропорционално разпределяне на тарифните квоти, включени в списъка на Съюза в рамките на СТО, след оттеглянето на Обединеното кралство от Съюза, и за изменение на Регламент (ЕО) № 32/2000 на Съвета (ОВ L 38, 8.2.2019 г., стр. 1).
         
            (4)  Регламент (ЕО) № 32/2000 на Съвета от 17 декември 1999 г. за откриване и управление на тарифни квоти на Общността, обвързани в ГАТТ, както и на някои други тарифни квоти на Общността, и за установяване на подробни правила във връзка с уточняването на квотите и за отмяна на Регламент (ЕО) № 1808/95 на Съвета (ОВ L 5, 8.1.2000 г., стр. 1).